Sy moker 100-tal van slegs 36 balle! | Netwerk24
14 Januarie 2021 12:12
Sophie Devine verlede jaar vir Nieu-Seeland in aksie tydens die T20-Wêreldbeker-toernooi in Australië. Foto: Getty Images
Sophie Devine, kaptein van Nieu-Seeland se vroue-krieketspan, het die rekordboeke herskryf toe sy Donderdag die vinnigste honderdtal in T20-krieket vir vroue gemoker het.
Die 31-jarige Devine het slegs 36 balle benodig om drie syfers te behaal en het uiteindelik nege sesse en nege viere aangeteken in haar onoorwonne beurt van 108.
Devine se rekordbeurt het die Wellington Blaze tot 'n oorwinning met tien paaltjies oor die Otago Sparks gevoer in die Kiwi's se plaaslike T20-liga.
Die vorige rekord was 38 balle en het sedert 2010 agter die naam van die Wes-Indiese Eilande se Deandra Dottin gestaan.
Een van Devine se sesse het 'n meisie, wat die stryd op een van die graswalle by die University Oval in Dunedin dopgehou het, teen die wang getref.
Devine het ná die wedstryd na die meisie se welstand gaan verneem. Sy het 'n yspak teen haar wang gehad, maar is nie ernstig beseer nie.